钦定古今图书集成/理学汇编/学行典/第090卷 > 题萧欲仁大学篇后 杨时 > 《咏良知答章叔心次韵二首》明·刘魁
## 钦定古今图书集成/理学汇编/学行典/第090卷 > 题萧欲仁大学篇后 杨时 > 《咏良知答章叔心次韵二首》明·刘魁

人人具有此良知，这点良知不用思，是是非非原有
觉，停停当当本无私。独能戒惧方为致。教谓“明诚即
是师，坐起咏歌皆在此，自昭明德更何之？”

人人具有此良知，致此方为是近思。心有未安真是
恻，过而能改岂容私？无声无臭天然赋，惟一惟精自
得师。夫妇虽愚可以与，圣门何以特言之

二《程子全书》：邵尧夫谓程子曰：“子虽聪明，然天下之
事亦众矣，子能尽知耶？”子曰：“天下之事，某所不知者
固多，然尧夫所谓不知者何事？”是时适雷起，尧夫曰：
“子知雷起处乎？”子曰：“某知之，尧夫不知也。”尧夫愕然
曰：“何谓也？”子曰：“既知之，安用数推也？以其不知，故待
推而后知。”尧夫曰：“子以为起于何处？”子曰：“起于起处。”
尧夫瞿然称善。

王阳明《传习录》：有一属官因久听讲先生之学，曰：“此
学甚好，只是簿书讼狱繁，难不得学。”先生闻之曰：“我
何尝教尔离了簿书讼狱，悬空去讲学？尔既有官司
之事，便从官司的事上为学，才是真格物。如问一词
讼，不可因其应对无状，起个怒心，不可因其言语圆
转，生个喜心，不可恶其嘱托，加意治之，不可因其求”
请，屈意从之；不可因自己事务烦冗，随意苟且断之；
不可因旁人谮毁罗织，随人意思断之。这许多意思
皆私，只尔自知，须精细省察克治，惟恐此心有一毫
偏倚，枉人是非，这便是“格物致知。”簿书讼狱之闲，无
非实学，若离了事物为学，便是落空。

权子昔阳明先生居，群弟子侍一切来，学士盖愚𫘤
人也，乍闻先生论良知不解，卒然起问曰：“良知何物？
黑耶？白耶？”群弟子哑然失笑，士惭而报先生，徐语曰：
“良知非黑非白，其色赤也。”弟子未喻，先生曰：“其征于
色者，固良知也。”

《小心斋札记》：“阳明之谪龙场也，日夜端居澄默以求
静一，久之胸中洒洒，因念圣人处此，更有何道，忽中
夜大悟格物致知之说，寤寐中若有人语之者，不觉
呼跃，从者皆惊。”

《吕泾野语录》：一日先生同诸公送一人行，有一人方
讲“格物致知”之说，其时甚渴，适有茶至，此人遂不逊。
诸公先取茶饮，先生曰：“致知正在此茶。”

《学斋呫哔》：“欲致知全在格物，而物不能格，何由致其
知？子曰：‘岁寒然后知松柏之后雕也’。此一句最于致
知格物极其渊妙。盖松柏，物也，察其因何，而岁寒之
际独后雕，是欲格其物理也。苟能格之，则‘然后知之’
三字为真致其知矣。”

权子杭城元宵市有《灯谜》云：“左边左边，右边右边，上
些上些，下些下些，正是正是，重些重些，轻些轻些。”盖
搔痒隐语也。阳明先生闻之，谓弟子曰：“状吾致知之
旨，莫精切如此，小子默识之。”

《西原》约言无知者，知之原也。有知之属，皆无知中客
感之迹尔。世人以知为大，圣人以无知为大。

贤奕阳明先生曰：“凡学者先事离事为学，非吾格致
旨，即以听说言。如因其应对无状而作怒，因其言语
圆转而生喜，因其嘱托而加憎，因其请求而曲从，或
以冗剧而怠，或以浸润而淆，皆私蔽也。惟良知自知
之，细自省克，不少偏枉，方是致知格物也。若离事为
学，却是著空。”

《宵练匣》：杨文澄问：“意有善恶，诚之将何如？”阳明曰：“无
善无恶者，心也；有善有恶者，意也；知善知恶者，良知
也；为善去恶者，格物也。”曰：“意固有善恶乎？”曰：“意者心
之发，本自有善而无恶，动于私欲而后有恶也。惟良
知自知之，故学问之要曰致良知。”

《丹铅总录》：伯乐相马，所见无非马；庖丁解牛，所见无
非牛。故曰：“至诚之不尽，鸢鱼之不察，精义之不致，龙
蠖之不知。”《外典》曰：“子知格物矣，未知格物也。”

一人之心，即天地之心，一物之理，即万物之理；一日
之运，即一岁之运。故曰：“不出户，知天下；不窥牖，见天
道。”